Børnefamilierne i Thisted skal fortsat forvente at betale det maksimale beløb, som kommunen må opkræve for børnepasning, selv om staten øger tilskuddet. I hvert fald hvis det står til Venstre.

Det Konservative Folkepartis kandidat, Per Skovmose, er lodret uenig i Venstres udmelding. - Forældrene bliver i forvejen brandskattet nok. Der skal en god økonomi til hos en børnefamilie for at få det hele til at hænge sammen, og så vil man lægge et yderligere pres på dem. Det synes jeg ikke, siger Per Skovmose. Kvalitet koster Peter Larsen, der er formand for børne og familieudvalget i Thisted Kommune, mener, at det er en god ide at fastholde at forældrene skal betale 25 procent, og der er ifølge ham ingen sure miner - heller ikke fra forældrene, for de ved, at kvalitet og øget normering koster. - Vi skal have de bedste normering som muligt, og vi skal give et max løft. Sætter vi priserne for forældre ned, så giver det ingen mening. Der skal være den her forældrebetaling, når vi sætter kvaliteten op, siger Peter Larsen. Debat i valgkampen Spørgsmålet om, hvovidt det er i orden, at forældre selv skal bidrage økonomisk til bedre normeringer i kommunernes dagtilbud, når staten har afsat flere hundrede millioner kroner til formålet, fylder flere steder i valgkampen. Baggrunden er, at selvom Christiansborg i år har afsat knap 800 millioner til flere voksne i børnehaver og vuggestuer, så er forældrebetalingen for en institutionsplads øget i flere kommuner for at dække en del regningen for bedre normeringer. Cirka halvdelen af landets kommuner har siden nytår sat forældrebetalingen op. Det fremgår af en ny analyse lavet for TV2. Det er sket blandt andet i Thisted, Guldborgsund og Struer. Forældre vil gerne betale Og den generelle forklaring er, at prisstigningerne skyldes, at man vil opnå bedre normeringer i dagtilbuddene. - Vi har forældre, der ønsker en bedre normering, og vi har kun hørt positivt om, at det er den rigtige vej at gå, og man gerne vil betale for det, siger Peter Larsen. Han tilføjer, at det helt konkret betyder for forældrene i Thisted Kommune, at de betaler 150 kroner mere om måneden end, hvis politikerne valgte at sætte prisen ned svarende til det øget tilskud fra staten. Lavere pris giver branding Det er netop det, som Per Skovmose mener, man skal gøre. Sætte prisen ned. - Vi skal have den bedste normering, men det er ikke nødvendigt at hive flere penge ud af forældrene end nødvendigt, siger han. Han tilføjer, at det kunne have en brandingværdi i forhold til bosætning, hvis Thisted Kommune valgte at sænke prisen for børnepasning. - Jeg tror, det vil kunne lokke flere børnefamilier til, hvis vi sætter prisen ned - og samtidig får takket være en gavecheck fra Christiansborg en god normering, og i forvejen har vi bygningsmæssigt nogle rigtigt gode institutioner i kommunen, fastslår Per Skovmose.